Gdje su nestale ekstremne paravojne milicije? (26/7/02) - 2002-07-26
Ekstremni desničari okupljeni u dobrovoljačke postrojbe i njihove "ratne igre", nakon 11. rujna pali u zaborav
Prije pet ili šest godina, u Sjedinjenim se Državama mnogo govorilo o desničarskim para-vojnim skupinama. Neposredan povod tom velikom zanimanju bio je teroristički napad na zgradu savezne uprave u Oklahoma Cityju, koji je počinio jedan simpatizer paravojnih milicija. Ove skupine postoje i danas, u nizu saveznih država. No, nakon 11. rujna prošle godine, od terorističkih napada na New York i Washington, o njima se malo čuje. Njihovi čelnici tvrde da te paravojne skupine nisu nestale, tek da danas djeluju u podzemlju. Događaji od 11. rujna su pridonijeli slabljenju ekstremističkih milicija – zaključak je Pravnog centra Southern Poverty, organizacije koja prati djelatnost rasističkih i drugih ekstremnih skupina u Sjedinjenim Državama. Mark Potok, autor izvješća o desničarskim milicijama, kaže: "Broj članova je vrlo malen, grupe su jako neorganizirane. Više ne odlaze u šume, na svoje ratne vježbe, kako su to činili u prošlosti. Može se reći da je paravojni pokret danas gotovo mrtav." Prema podacima Pravnog centra Southern Poverty, 1996. godine u Sjedinjenim je Državama djelovalo 858 desničarskih paravojnih skupina. Danas ih ima tek 150. Većina vođa desničarskih milicija ili je u zatvoru, ili su pak izgubili iluzije te odlučili odustati od anti-vladina angažmana. Njihov problem je i privlačenje novih pristaša, jer se velik broj njihovih predvidjanja nije ostvario: Naime, početkom i sredinom devedesetih, desničarske su milicije tvrdile da Americi prijeti uvođenje policijske države – od strane administracije tadašnjeg predsjednika Billa Clintona. Također, milicije je brinula mogućnost invazije od strane snaga Ujedinjenih naroda. Kao što je poznato– niti jedna od ovih prognoza nije se ostvarila, a nije se ostvarilo niti predskazanje o globalnom milenijskom kolapsu, koje je također opsjedalo američke ekstremne desničare. "Pokret je posebno brinula mogućnost globalnog kolapsa na prijelazu iz 1999. u 2000. Kada se to nije dogodilo, mnogi su jednostavno napustili milicije" - objašnjava Mark Potok. John Trochman, čelnik jedne od najpoznatijih desničarskih milicija, one iz Montane, međutim kaže da njega i njegove pristaše ne treba otpisati: "Mislim da milicija nije na zalazu, barem kad smo mi u pitanju. Interes nije bio veći od 11. rujna – naime, javlja nam se velik broj ljudi koji smatraju da su događaji tog dana bili vješta medijska manipulacija, a ne teroristički napad." Gospodin Trochman nije želio reći tko su po njegovom mišljenju počinitelji napada na Svjetski trgovinski centar i Pentagon. Samo je rekao da je “11. rujan dio velike zavjere, kojoj je na čelu sama američka vlada.” Mark Potok, koji dokumentira djelatnost desničarskih milicija, kaže da se radi o uobičajenoj taktici ovih skupina: vlada se optužuje za zavjeru velikih razmjera, no za tu se tvrdnju ne nude nikakvi dokazi. “Zbog toga milicije i gube na kredibilitetu, čak i kod ljudi koji ih simpatiziraju”, kaže gospodin Potok. "Milicije gube pristaše i polako nestaju, no zamjenjuju ih mnogo ekstremnije organizacije, razne neo-nacističke skupine, te drugi rasisti. To je za nas u svakom slučaju vrlo loša vijest." Mark Potok, čelnik Pravnog centra Southern Poverty, organizacije koja prati djelatnost ekstremno desnih skupina i organizacija u Sjedinjenim Državama, kaže da je njegov posao danas teži. Esktremisti se od prošle godine povlače u podzemlje te djeluju u potpunoj tajnosti.